శ్రీసిటీలో ఏప్రిల్‌ నుంచి ఉత్పత్తి
- ఇసూజూ సంస్థ డిప్యూటీ మేనేజింగ్‌ డైరెక్టర్‌
కోల్‌కతా: ఆంధ్రప్రదేశ్‌లోని శ్రీసిటీలో ఏర్పాటు చేస్తున్న ప్లాంటు ద్వారా వచ్చే ఏప్రిల్‌ నుంచి వాణిజ్య ఉత్పత్తిని మొదలు పెట్టాలని జపాన్‌కు చెందిన ఆటో దిగ్గజ సంస్థ ఇసూజూ నిర్ణయించింది. భారత్‌లోనే మొట్టమొదటి సారిగా ఈ సంస్థ శ్రీ సిటీ సెజ్‌లో సుమారు రూ.3000 కోట్ల వ్యయంతో సాలీన సుమారు 1.20 లక్షల వాహనాలను తయారీ సామర్థ్యంలో కొత్త ప్లాంటును నిర్మిస్తున్న సంగతి తెలిసిందే.
కొత్త ప్లాంటు ద్వారా తొలి సంవత్సంంలోనే దాదాపుగా 10,000 వాహనాలను విక్రయించాలని నిర్ణయించినట్లు సంస్థ డిప్యూటీ మేనేజింగ్‌ డైరెక్టర్‌ షిగేరూ వకబయాషీ తెలిపారు. గత ఏడాది సంస్థ దేశీయంగా దాదాపు 1,300 వాహనాలను విక్రయించినట్లు ఆయన వెల్లడించారు. 2015-16 నాటికి తమ డీలర్‌ నెట్‌వర్క్‌ను 60 అవుట్‌లెట్లకు చేర్చాలని లక్ష్యంగా పెట్టుకున్నట్లు షిగేరూ తెలిపారు. ఈ కొత్త ప్లాంటులో ఏప్రిల్‌ నుంచి ఉత్పత్తి ప్రారంభించి రానున్న రోజుల్లో దానిని దశల వారీగా రెండు లక్షల వాహనాలకు పెంచనున్నట్లుగా ఆయన వెల్లడించారు.
మీ స్నేహితులకు రికమెండ్ చెయ్యండి